Elisabeth Arnold (RV), 2001-04-27:
Jeg vil glæde mig til, at vi en dag får en diskussion om patentlovgivning.
Det kunne da være en spændende nyskabelse.
Den deltager Det Radikale Venstre i hvert fald gerne i, hvis der er nogen, der tager initiativet.
Først og fremmest vil jeg gerne sige tak til SF for at rejse denne forespørgselsdebat.
Det er et vigtigt emne, som vi jo også har diskuteret mange gange før, men det er vigtigt, at vi tager fat i det på et tidspunkt, hvor der er optræk til, at vi skal starte på ny i WTO.
Jeg vil også sige tak til udenrigsministeren for en tale, som jeg synes var både perspektivrig og klog, og som tog alle de afvejninger og alle de hensyn med, som vi har haft tradition for at gøre i den brede danske tilslutning til forhandlingslinjen i WTO.
I Det Radikale Venstre har vi haft som mål at arbejde mod en mere retfærdig fordeling af verdens ressourcer, og vi har ønsket en international retsorden, hvor dette kan blive diskuteret og forhandlet.
Vi ønsker en retsorden, hvor både små og store lande opstiller nogle fælles spilleregler, der gælder for alle, og vi har arbejdet for at skabe dette i alle de internationale fora, som vi har deltaget i.
Spillereglerne skal for WTO's vedkommende bruges til at regulere den frihandel, der er et af midlerne til øget velstand i verden, og vi tror på, at frihandel er et af midlerne til øget velstand.
Det er ikke, fordi vi vil blande os så frygtelig meget i den diskussion om, hvem der egentlig ønsker frihandel, for jeg tror, at når vi kommer til uldsnorene, som vi plejer at sige, så ønsker vi alle sammen frihandel, i hvert fald når det drejer sig om, at andre lande skal købe vores varer, og vi ønsker alle sammen protektektionisme, nemlig når vi forhindrer andre lande i at sende varer ind på vores marked, som kan genere vores egen andegård.
Så jeg tror, vi alle sammen har en rem af huden.
Der er ikke nogen helte og ikke nogen skurke i den her forsamling.
Vi kan alle sammen være klar over, at der er nogle ting, vi ikke bryder os om, men vi vil meget gerne have, at hele verden aftager vores varer, og så skal de til gengæld holde deres varer væk fra os.
WTO er den organisation, som er bedst egnet til at nå frem til nogle fælles spilleregler, som stræber mod disse mål.
Danmark er gået sammen med andre europæiske lande og koordinerer indsatsen inden for EU, og det synes vi er den rigtige måde at gøre det på.
Her er det vigtigt, at vi går sammen i nogle internationale organisationer, som kan trække de store linjer, og som kan stå igennem forhandlingerne med en vis styrke.
WTO er en forholdsvis ny international organisation, og den kæmper stadig for at finde sine ben.
Det blev tydeligt vist i Seattle, hvor konferencen ganske simpelt faldt helt fra hinanden.
Men vi vil fastholde, at der intet alternativ er.
Der er selvfølgelig nogle, for hvem det ville være en lettelse, hvis WTO faldt fra hinanden, hvis det fortsatte med at falde fra hinanden.
Jeg tror, at de store internationale koncerner er nogle af dem, der ville drage et lettelsens suk og sige: O.k., så er der ingen reguleringer på de metoder, vi vil bruge rundtomkring i verden.
Der vil også være nogle stormagter,
handelsmæssige stormagter, som vil sige: O.k., det er i orden, så er der ikke noget,
der begrænser os.
Det har alle de lande, som ønsker ordentlige, civiliserede spilleregler på handelsområdet i hele verden, og dertil hører Danmark.
Vi skal tage tre hensyn.
For det første skal vi sikre os, at vi får mulighed for at beskytte ulandenes egenproduktion.
Vi skal sikre deres muligheder for at få medicintilgang f.eks., så vi kan få opblødt reglerne om intellektuel ejendomsret, og vi skal også sikre os, at de kan få mulighed for overhovedet at deltage i disse internationale organisationer, nemlig ved at støtte deres deltagelse i arbejdet. Dernæst skal vi også sikre os, at de hensyn til handelen, som vi ønsker at tage på EU-plan, også bliver taget på WTO-plan, dvs. hensyn til miljø, til ressourceudnyttelse, til arbejdsmiljø, til forbrugersikkerhed, altså, at de produktionsvilkår, vi selv ønsker skal sættes, også bliver sat i WTO-regi.
Og for det tredje skal vi sikre os, at der kommer en demokratisk dimension, en parlamentarisk dimension i WTO-arbejdet.
Jeg tror ikke, at vi kan lave egentlige stemmeregler eller noget andet, som vi kender fra EU, på WTO-plan.
Men en eller anden form for parlamentarisk årvågenhed, demokratisk medleven i WTO's forhandlinger, tror jeg det er vigtigt at have, også for at kunne påvirke den opinion, som ngo'erne ellers er fuldstændig ene om at være med til at påvirke.
Derfor støtter vi varmt op om det forslag til vedtagelse, som vi selv er medforslagsstillere til.